CELEX: 
Language: mt
Date: 2017-10-03 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2016/1011 tal-Parlament Ewropew u tal-Kunsill sabiex jiġu stabbiliti kundizzjonijiet biex jiġi vvalutat l-impatt li jirriżulta mill-waqfien ta’ parametri referenzarji eżistenti jew mit-tibdil tagħhom

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament (UE) 2016/1011 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment (ir-Regolament dwar il-Parametri Referenzjarji) jintroduċi qafas komuni sabiex tiġi żgurata l-preċiżjoni u l-integrità tal-parametri referenzjarji għall-istrumenti finanzjarji, għall-kuntratti finanzjarji jew għall-fondi ta’ investiment fl-Unjoni Ewropea. B’dan il-mod, għandu l-għan li jikkontribwixxi għall-funzjonament tas-suq intern, filwaqt li jintlaħaq livell għoli ta’ protezzjoni għall-konsumatur u għall-investitur.
            
            
               Dan ir-Regolament Delegat huwa msejjes fuq it-tisħiħ fakultattiv ta’ pożizzjoni fl-Artikolu 51 tar-Regolament dwar il-Parametri Referenzjarji. Il-kwistjoni ta’ sussidjarjetà ġiet koperta fil-valutazzjoni tal-impatt fir-Regolament dwar il-Parametri Referenzjarji. 
            
            
               2.IL-KONSULTAZZJONIJIET TA’ QABEL L-ADOZZJONI TAL-ATT
            
            
               Il-Kummissjoni tat mandat lill-Awtorità Ewropea tat-Titoli u s-Swieq (European Securities and Markets Authority, ESMA) biex tagħtiha pariri tekniċi dwar l-atti delegati possibbli għar-Regolament dwar il-Parametri Referenzjarji. L-ESMA tat dawn il-pariri lill-Kummissjoni fl-10 ta’ Novembru 2016. Fit-tħejjija tal-pariri tekniċi tagħha, l-ESMA organizzat żewġ konsultazzjonijiet pubbliċi, waħda fi Frar-Marzu 2016 (51 tweġiba ppubblikati
                  1
               ) u l-oħra f’Ġunju 2016 (33 tweġiba ppubblikati
                  2
               ). Hija organizzat ukoll smigħ pubbliku fid-29 ta’ Frar 2016. Il-Kummissjoni pparteċipat f’laqgħat tat-task force tal-ESMA li ħejjiet il-pariri u s-smigħ pubbliku, u ħadet inkonsiderazzjoni t-tweġibiet tal-konsultazzjoni meta fasslet ir-Regolament Delegat. 
            
            
               B’mod ġenerali, dawk li wieġbu fil-konsultazzjoni tal-ESMA dwar l-abbozz tal-pariri tekniċi, qablu mal-abbozz. Huma appoġġaw ukoll proposta tal-ESMA biex il-parametri referenzjarji li jistgħu jintużaw skont dan l-Att Delegat jiġu ppubblikati. Madankollu, it-tisħiħ ta’ pożizzjoni tal-Artikolu 51 tar-Regolament dwar il-Parametri Referenzjarji ma jawtorizzax lill-awtoritajiet kompetenti biex jippubblikawhom. Din il-proposta għalhekk ma nżammitx fl-Att Delegat.
            
            
               Il-maġġoranza vasta ta’ dawk li wieġbu laqgħu wkoll in-natura mhux eżawrjenti tal-lista ta’ kundizzjonijiet suġġerita mill-ESMA, peress li mhux se jkun possibbli li tiġi antiċipata kull kundizzjoni li tista' twassal għal sitwazzjoni ta' forza maġġuri jew xi ħaġa simili. Dawk li wieġbu laqgħu l-fatt li l-kundizzjonijiet ma jkunux limitati biż-żmien. 
            
            
               Bosta persuni li wieġbu kienu tal-fehma li l-ewwel kundizzjoni dwar bidliet fil-metodoloġija jew fid-dejta tal-input li tirriżulta f’valur fil-parametru referenzjarju ferm differenti kienet vaga wisq. B’konsegwenza ta’ dan, ġew iċċarati fil-premessa t-tipi ta’ tibdiliet previsti. 
            
            
               Min-naħa tagħha l-Kummissjoni organizzat laqgħat bilaterali ma’ diversi partijiet ikkonċernati sabiex tiddiskuti l-atti delegati fl-2016 u fl-ewwel trimestru tal-2017. Kellha wkoll żewġ laqgħat mal-grupp tal-esperti rilevanti, li matulhom il-miżuri delegati ġew diskussi mal-esperti mill-ministeri tal-finanzi u mal-awtoritajiet superviżorji tal-Istati Membri u ma’ osservaturi mill-Parlament Ewropew u mill-ESMA. 
            
            
               Il-pubbliku ġie mistieden biex jipprovdi feedback dwar l-abbozzi tar-Regolamenti Delegati tal-Kummissjoni li jissupplimentaw ir-Regolament (UE) 2016/1011 wara l-konsultazzjoni interna bejn is-servizzi tal-Kummissjoni mit-22 ta’ Ġunju 2017 sal-20 ta’ Lulju 2017. Ma kien hemm l-ebda kumment speċifiku dwar dan l-Att Delegat.
            
            
               3.L-ELEMENTI ĠURIDIĊI TAL-ATT DELEGAT
            
            
               Dan ir-Regolament Delegat jistabbilixxi lista mhux eżawrjenti ta’ kundizzjonijiet li għandhom jitqiesu minn awtorità nazzjonali kompetenti meta tkun qed tikkunsidra li tingħata permess biex tuża parametru referenzjarju eżistenti li ma jissodisfax ir-rekwiżiti tar-Regolament dwar il-Parametri Referenzjarji fl-Unjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 3.10.2017
            
            
               li jissupplimenta r-Regolament (UE) 2016/1011 tal-Parlament Ewropew u tal-Kunsill sabiex jiġu stabbiliti kundizzjonijiet biex jiġi vvalutat l-impatt li jirriżulta mill-waqfien ta’ parametri referenzarji eżistenti jew mit-tibdil tagħhom
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) 2016/1011 tal-Parlament Ewropew u tal-Kunsill tat-8 ta' Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014
                  3
               , u b'mod partikolari l-Artikolu 51(6) tiegħu,
            
            
               Billi:
            
            
               (1)Sabiex jiġi żgurat li l-awtoritajiet kompetenti japplikaw l-Artikolu 51(4) tar-Regolament (UE) 2016/1011 bl-istess mod, huwa xieraq li jiġu stipulati fid-dettall liema huma l-kundizzjonijiet li taħthom l-awtoritajiet kompetenti jistgħu jikkonkludu li l-waqfien ta’ parametru referenzjarju eżistenti jew it-tibdil tiegħu jista’ jwassal għal sitwazzjoni li tkun forza maġġuri, jew jista’ jwassal biex jiġu evitati jew inkella jinksru t-termini ta’ kuntratt finanzjarju jew ta’ strument finanzjarju, jew ir-regoli ta’ fond ta’ investiment, li jkunu marbutin ma’ parametru referenzjarju eżistenti.
            
            
               (2)Dan huwa b’mod partikolari l-każ ta’ sitwazzjoni li tkun “forza maġġuri”, terminu li huwa interpretat b’mod differenti fost l-Istati Membri.
            
            
               (3)Valur ferm differenti fl-indiċi huwa kawża ewlenija ta’ evitar jew ta’ ksur tat-termini ta’ xi kuntratt finanzjarju jew strument finanzjarju jew tar-regoli ta’ xi fond ta’ investiment, li jkunu marbutin ma’ parametru referenzjarju. Dawn il-valuri ferm differenti jistgħu jiġu kkawżati minn diskontinwità għal għarrieda fil-kronoloġija tal-indiċi jew bi grad differenti ta’ volatilità tal-indiċi, li min-naħa l-oħra jistgħu jiġu kkawżati minn bidliet fil-metodoloġija għall-għoti ta’ parametru referenzjarju jew ta’ dejta tal-input li fuqhom ikun ibbażat il-kalkolu tal-parametru referenzjarju. L-awtoritajiet kompetenti jinħtieġ li jivvalutaw l-impatti potenzjali ta’ bidliet bħal dawn skont xi jkun il-każ, peress li l-gravità ta’ diskontinwità jew il-gravità tal-bidla fil-volatilità tal-indiċi tiddependi ħafna fuq in-natura tal-parametru referenzjarju u fuq l-istrumenti finanzjarji, il-kuntratti finanzjarji jew il-fondi ta’ investiment li jkunu ta’ referenza.
            
            
               (4)Bidliet fit-tip tad-dejta tal-input użata jew l-affidabbiltà tas-sorsi tad-dejta jista’ jkollhom impatt fuq l-adegwatezza ta’ parametru referenzjarju għal ċerti tipi ta’ użu. Għaldaqstant, l-awtoritajiet kompetenti jinħtieġ li jivvalutaw jekk dawn il-bidliet jistgħux jikkawżaw sitwazzjoni li tkun forza maġġuri, jew inkella biex jiġu evitati jew jinkisru t-termini kuntrattwali.
            
            
               (5)Sitwazzjoni li tkun forza maġġuri, l-evitar jew ksur ieħor ta’ termini kuntrattwali x’aktarx li jseħħu wisq anqas meta jkun hemm parametru referenzjarju aċċettabbli bħala sostitut, jew tal-inqas proċedura li hemm referenza għaliha fid-dokumenti rilevanti sabiex jintgħażel parametru referenzjarju ta’ dan it-tip bħala sostitut. 
            
            
               (6)L-indiċi li jkejlu swieq partikolari ħafna jistgħu jserrħu ħafna fuq ir-reputazzjoni, id-deċiżjoni jew l-għarfien espert tal-fornitur tal-indiċi. Għaldaqstant, jinħtieġ li l-awtoritajiet kompetenti jivvalutaw jekk f’dawn iċ-ċirkostanzi, bidla fil-fornitur ta’ indiċi tistax tirriżulta f’sitwazzjoni li tkun forza maġġuri, jew inkella biex jiġu evitati jew jinkisru t-termini kuntrattwali.
            
            
               ADOTTAT DAN IR-REGOLAMENT:
            
            
               Artikolu 1
                  Kundizzjonijiet għall-valutazzjoni
            
            
               1.Awtorità kompetenti għandha, għall-finijiet tal-Artikolu 51(4) tar-Regolament (UE) 2016/1011, tqis il-kundizzjonijiet li ġejjin meta tivvaluta jekk il-waqfien jew it-tibdil ta’ parametru referenzjarju li ma jissodisfax ir-rekwiżiti ta’ dan ir-Regolament iwassalx għal sitwazzjoni li tkun forza maġġuri, jew inkella biex jiġu evitati jew jinkisru t-termini ta’ kwalunkwe kuntratt finanzjarju jew strument finanzjarju jew ir-regoli ta’ kwalunkwe fond ta’ investiment li jkunu marbutin ma’ dan il-parametru referenzjarju:
            
            
               (a)it-tbiddil ta’ parametru referenzjarju jkun jeħtieġ bidla materjali fin-natura tad-dejta tal-input, fil-metodoloġija sabiex tiġi ddeterminata l-imsemmija dejta, fil-proċess ta’ ġbir tad-dejta nnifsu jew f’elementi oħra għall-għoti tal-parametri referenzjarji, li twassal għal valur ferm differenti tal-parametru referenzjarju;
            
            
               (b)it-tbiddil tan-natura tad-dejta tal-input jew tal-metodoloġija sabiex il-parametru referenzjarju jkun konformi mar-Regolament (UE) 2016/1011 jista’ jimmina r-rappreżentattività tal-parametru referenzjarju tas-suq jew ir-realtà ekonomika li l-parametru referenzjarju huwa previst li jkejjel, u fl-aħħar mill-aħħar dan jikkawża bidla fin-natura tal-parametru referenzjarju;
            
            
               (c)ma hemm l-ebda parametru referenzjarju li jissostitwixxi l-parametru referenzjarju li ma jissodisfax ir-rekwiżiti tar-Regolament (UE) 2016/1011 li:
            
            
               (i)jissodisfa r-rekwiżiti tar-Regolament (UE) 2016/1011;
            
            
               (ii)ikejjel l-istess suq jew l-istess realtà ekonomika;
            
            
               (iii)jew huwa inkluż fir-reġistru pubbliku msemmi fl-Artikolu 36 tar-Regolament (UE) 2016/1011 jew huwa mogħti amministratur li huwa inkluż f’dan ir-reġistru;
            
            
               (d)il-kuntratti finanzjarji, l-istrumenti finanzjarji u l-fondi ta’ investiment li jeżistu, li jkunu marbutin ma’ parametru referenzjarju u li d-dokumenti ta’ akkumpanjament tagħhom, ma jkunux jipprovdu parametru referenzjarju bħala sostitut jew ma jkollhomx regoli dwar kif dan il-parametru referenzjarju ta’ sostituzzjoni għandu jiġi ddeterminat jew xi miżura oħra adegwata ta’ kontinġenza;
            
            
               (e)it-tranżizzjoni tal-parametru referenzjarju minn amministratur għal amministratur ieħor twassal għal bidla sostanzjali fil-parametru referenzjarju.
            
            
               2.
                     Il-kundizzjonijiet tal-paragrafu 1 għandhom jiġu applikati skont xi jkun il-każ.
            
         
         
            
               Artikolu 2
                  Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 3.10.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  ĠU L 171, 29.6.2016, p. 1.